**Sajtóközlemény**

Azonnal közölhető

**A Bozsik akadémia nyíregyháza csapata nyerte a Danone focikupa Debreceni elődöntőjét**

A szabolcsi fiatalok akár a torna nemzetközi döntőjében is képviselhetik Magyarországot

Debrecen, 2017. május 20. – **A Bozsik Akadémia Nyíregyháza U12-es csapata nyerte meg a „Danone Focikupa a Gyermekekért” torna debreceni regionális döntőjét. A szabolcsi fiatalok a fináléban a Debreceni Labdarúgó Akadémia csapatát győzték le 3:0-ra, így ők vehetnek részt a kupa június 10-i, budapesti országos döntőjében. A tornán idén bevezetett „fair play” díjat a Balmazújvárosi FC csapata érdemelte ki. A Danone és az MLSZ Grassroots Program szervezésében megvalósuló Danone Focikupa a Gyermekekért tornán áprilisban és májusban összesen 96 csapat és több mint 1000 gyermek labdarúgó versenyez egymással azért, hogy Magyarországot képviselhesse a torna nemzetközi döntőjén, New Jersey-ben.**

**Gólöröm, egészséges életmód és kiegyensúlyozott táplálkozás**

A Danone Focikupa a Gyermekekért (Danone Nations Cup) a világ legnagyobb, immár 15 éves múltra visszatekintő, professzionális gyermek labdarúgó kupája, amelyen eddig mintegy 2,5 millió gyerek vett részt világszerte.

A Danone és a Magyar Labdarúgó Szövetség Grassroots Programja által közösen megrendezett U12-es torna célja, hogy a sporton és a labdarúgáson keresztül egészséges életmódra, valamint kiegyensúlyozott táplálkozásra nevelje a gyermekeket, ebben a Magyar Dietetikusok Országos Szövetsége, a torna szakmai partnere segíti a kezdeményezést.

A kupát az Emberi Erőforrások Minisztériuma és Debrecen Megyei Jogú Város Önkormányzata is támogatja, fővédnöke pedig Nyilasi Tibor, 70-szeres labdarúgó válogatott, tiszteletbeli nagykövete pedig Hevesi Tamás énekes és futballedző.

*„A Danone Focikupa a Gyermekekért célja, hogy népszerűsítse a sportolást és az egészséges táplálkozást a gyerekek körében” –* mondta Gyergyói-Szabó Anita, a Danone külső kommunikációs menedzsere. *–* „*Vállalatunk a 19 éve tartó Tegyünk Együtt a Gyermekekért társadalmi programjában idén is különös figyelmet fordít az egészségi állapotuk vagy szociális helyzetük miatt hátrányt szenvedő gyerekekre is. Az idei Danone Focikupában egy valós nemzetközi megmérettetés lehetőségét nyújtjuk a résztvevőknek, miközben a sportszergyűjtéssel az állami gondozásban élő gyermekek sportolási körülményeit igyekszünk javítani” – tette hozzá.*

**Minden eddiginél több résztvevő**

A Danone Focikupa a Gyermekekért torna idén jelentős mértékben kibővült. Míg tavaly mindössze 240 gyermek vett részt a programban, addig az idén 12 régióban, régiónként 8, összesen tehát 96 csapat képviseletében 1.152 gyermek vesz részt a tornán. A debreceni regionális elődöntőn a DLA, a Nyíregyházi Bozsik Akadémia, a Hajdúböszörmény TE, a Kisvárda, a Balmazújvárosi FC, a Mátészalkai MTK, a Tarpa SC, valamint a DHSE Olasz Focisuli csapatai versenyeztek egymással a regionális elsőségért.

**Sportszergyűjtéssel segítik a hátrányos helyzetű gyerek focistákat**

Az idei torna különlegessége, hogy az abban résztvevő csapatok sportszer- és sportfelszerelés gyűjtéssel segítik a torna tavalyi résztvevőit, az állami gondoskodásban és nevelőszülőknél élő gyerek labdarúgókat.

A debreceni regionális döntőn résztvevő csapatok által összegyűlt mezeket, futball cipőket, labdákat Bokor Gyula, a Bihari Gyermekotthoni Központ gyermekotthon vezetője vette át Hevesi Tamástól, a Danone Focikupa a Gyermekekért tiszteletbeli nagykövetétől és a csapatoktól.

**Irány Amerika**

A Danone Focikupa a Gyermekekért torna további regionális elődöntőit május 27-én Békéscsabán, Pécsett és Szombathelyen tartják. Az országos döntőt június 10-én, Budapesten rendezik meg.

A döntő tétje nem más, mint az, hogy melyik csapat képviselheti Magyarországot Amerikában, New Jersey-ben, ahol 32 ország U12-es csapata vesz részt a nemzetközi döntőben.

**Támogatás és Fair Play**

A Danone Focikupa a Gyermekekért debreceni regionális elődöntőjét a REÁL Élelmiszer Lánc Kft. támogatta a gyermekeknek biztosított élelmiszerekkel.

Érdekesség, hogy az MLSZ Grassroots Programja az U12-es a korosztályban a Danone Focikupa a Gyermekekért tornán vezetett be és használta először a Fair Play kártyát.

A fiatal játékosokat a játékvezetőtől szabálytalanság esetén eddig sárga és piros lapokat kaphattak, a mostani tornán azonban már zöld kártyával díjazták őket, ha etikusan játszanak és sportszerűen viselkednek játékostársaikkal, ellenfeleikkel.

Kövessen minket Facebookon! [www.facebook.com/tegyunkegyuttagyermekekert](http://www.facebook.com/tegyunkegyuttagyermekekert)

**További információ kérhető:**

**Piskóti Attila / Tölgyi Krisztina**

Premier Kommunikációs Iroda

Tel.: 483-1860 vagy 30/915-9002

E-mail: tolgyi@premiercom.hu